《题静春堂集》
宋代·钱仲鼎

闭门雪卧远，咏史风情留。
诗有三百篇，令子手所裒。
汝翁秀儒林，殖学媲前修。
六经穷窔奥，万象工雕锼。
广矣雅音正，悕矣骚情幽。
照耀明月珠，珍重珊瑚钩。
一读令人喜，再读令人愁。
李杜骨已朽，江湖名同流。
忆昔托末契，东城得追游。
平时少契阔，暇日多唱酬。
栎材自揣劣，藻思谁与俦。
老我岁冉冉，霜鬓风飚飚。
索居破茅屋，寒拥敝貂裘。
夜来清梦飞，故绕松江头。
梦中不识路，修亭渺悠悠。
粲然见梅花，落月香影浮。
性情阅千古，感发交未休。
神交赴冥冥，知我双白鸥。

作者简介：钱仲鼎，宋元之际诗人。名一作重鼎，字德钧，号水村居士。